DA beweer Bosasa-geld vir Ramaphosa het ŉ Gupta-verbintenis | Maroela Media
Maimane het gesê die trust wat die geld vir Ramaphosa se veldtog ingewin het, is geadministreer deur ŉ regsfirma wie se direkteur, Jeffrey Afriat, ook op Trillian se direksie gedien het. Hy het gesê die regsfirma is Edelstein, Farber and Grobler en gesê hulle beheer die trustrekening, efg2, waardeur die R500 000 van Bosasa na Ramaphosa gekanaliseer is om beheer van die regerende party te verseker.
“Afriat het in 2016 saam met Eric Wood as direkteur gedien – op die kruin van staatskaping en toe staatsgeld deur die Guptas en die ANC gesteel is. Afriat se naam word ook twee keer in Thuli Madonsela se staatskapingverslag genoem. Hy het as direkteur van Trillian bedank net voor die Budlender-ondersoek oor Trillian van stapel gestuur is,” het Maimane bygevoeg.
Hy het gesê Ramaphosa is nou verplig om “onmiddellik ŉ volskaalse onafhanklike ondersoek van stapel te stuur – onder leiding van ŉ afgetrede regter wat deur die hoofregter aangewys word, om omvattend ondersoek in te stel oor die Bosasa-skandaal, waarby die president en sy familie nou betrek word”.
Maimane het gesê Suid-Afrika kan dit nie bekostig dat owerhede selektief optree wanneer korrupsie ondersoek word nie. “Ons kan nie dubbele standaarde handhaaf wanneer omkopery en korrupsie ter sprake is nie, veral nie wat betref die hoogste kantoor in die land nie. Die president se verbintenis met Bosasa – insluitend alle betalings wat aan hom, die ANC en sy seun gemaak is, of dit direk of deur derdepartye of trustrekeninge is, moet omvattend ondersoek word.”
Lees alle vorige berigte oor Bosasa op Maroela Media.
Ag DA, kry tog liewer julle eie huis in orde. Julle gaan mank aan uitstaande leierskap maar eien julle die reg toe om ander partye in die bek te ruk. Verkiesing 2019 hou vir julle heelparty verrassings in.
Die mense kan n mens glad nie vertrou nie elke ou net vir homself en die duiwel vir ander. Hul staan maar almal agter die deur.
Los die President tog uit! Hy het méér as genoeg van sy eie fondse om SA se ekonomie alleen aan die gang te hou!
Met al die korrupsie is die duidelik 90% van die politiesie wat die ander 10% ‘n slegte naam gee.
Is daar so iets as n eerlike politikus ?